הכפר הירוק

שם הכפר

מייסדו של הכפר, גרשון זק, קרא לו "כפר הירוק" (ללא ה"א הידיעה לפני המילה כפר, כלומר הכפר של הירוק), מתוך כוונה לקרוא לו על שם דוד בן-גוריון, ששם משפחתו המקורי היה גרין ("ירוק" ביידיש). אולם ברבות השנים, וכתוצאה מכך שרבים לא הבינו את הרמז הטמון בשם המקום, הוספה בטעות ה"א הידיעה לשם המוסד והוא נקרא "הכפר הירוק". כ-20 שנה מאוחר יותר, לאחר פטירת ראש הממשלה השלישי, לוי אשכול, נקרא המקום על שמו והוא כונה מאז "הכפר הירוק ע"ש לוי אשכול".

המוסד

בית הספר פועל במתווה כפר נוער לכ-2,600 תלמידים, מתוכם 600 תלמידי פנימייה, אם כי אינו כזה מבחינה פורמלית. 
הכפר הירוק משמש כבית ספר חקלאי, אך יש בו גם כיתות שפועלות כבית ספר רגיל ולא כפנימייה, שתלמידיהן מכונים "ילדי חוץ" או "חוצניקים". תלמידי הכפר מגיעים למוסד מכל רחבי הארץ. במקום נערכים חוגי העשרה שונים לנוער מחונן, ובשעות הערב משמשות הכיתות כקמפוס של האוניברסיטה הפתוחה. 
בתוך מתחם הכפר נמצא גם בית ספר אנתרופוסופי - בית הספר וולדורף אורים, הכולל מכללה למורים וגננות בשיטת וולדורף וכן גן ילדים בשיטה זו. בשטח הכפר קיימים גם בית הספר הפרוגרסיבי בשיטת מונטסורי "דרך הילד" (מכיתות גן ועד כיתה ו'), בית הספר "מרום" המיועד לילדים עם לקות למידה, בית הספר "מקום לגדול" ובית הספר הדו-לשוני (עברי-אנגלי) "קינג סולומון" לתלמידים חילוניים ודתיים. 
כמו כן, במתחם הכפר פועל מרכז מבקרים בשם "לגעת בטבע", המשמש להנאה וללמידה. ב-2011 הקימו תלמידי הכפר, בהדרכת המורים, ובשיתוף אוניברסיטת תל אביב "פארק אקולוגי", מעין שמורת טבע ובה שלולית חורף; נשתלו מיני צמחים ופרחים והובאו בעלי חיים (בעיקר דו-חיים, חרקים וסרטנים ירודים) האופייניים לבתי גידול בשרון ובמישור החוף, הנמצאים בסכנת הכחדה עקב תהליך העיור המואץ באזורים אלה.

קייטנות וחוגים

במקום עבודה במשק לכיתות ז'-ח' ישנם חוגי בחירה בסוף היום. התלמידים יכולים לבחור בין חוגי אמנות (אמנות פלסטית,  ציור, קולנוע, תיאטרון), חוגי ספורט (ניווט ספורטיבי, משחקי כדור), או חוגים המתמקדים בחשיבה, כגון שחמט. בכפר שוכן קרקס פלורנטין המעביר חוגים לכיתות ז'-י"ב אחרי הלימודים ומתקיימת קייטנה בקיץ המתמקדת במקצועות הקרקס. במתחם "לגעת בטבע" פועלת קייטנה נוספת המתמקדת בחי ובצומח בכפר ומיועדת לילדים בבית ספר יסודי. קייטנה נוספת היא קייטנת הניווט המופעלת על ידי מועדון הניווט הכפר הירוק ומיועדת לגילאי 8–10.

"תוכנית עשר"

בכפר הירוק למדו מספר שחקנים ידועים, שאף זכו לעלות על הבמה בפעם הראשונה בפנימייה עצמה, במסגרת "תוכנית עשר". עם אלה נמנים מיקי קם, ישראל פוליאקוב (משלישיית "הגשש החיוור"), חנן גולדבלט, אבי קושניר, דודו זר ותום יער. "תוכנית עשר" היא הצגה אשר הייתה מועלית בעבר בימי שישי בשעה 10 בערב (ועל כך נקרא שמה), וכיום בשעה 21:30. היא מועלית בכל שישי על ידי קבוצת התלמידים שנשארת בפנימייה באותו סוף השבוע.

"פרויקט 48"

בכפר, בכל שנה, כיתות ט' משתתפות בתחרות הנקראת "פרויקט 48". התלמידים נשארים יומיים בכפר ומצלמים סרט לפי דמות, אביזר וז'אנר שהם מקבלים. אורך הסרט חייב להיות שבע דקות ומטה. נשלחים כמה סרטים, והסרט הזוכה נשלח לתחרות. "אחיו הקטן" של פרויקט זה הוא "פרויקט 24" הנערך לפעמים לכיתות ח'.

בקולנוע ובטלוויזיה

על אחד הצריפים ליד המשק בכפר מצויה כתובת לפיה צולם במקום הסרט "סלאח שבתי".
משנת 2010 מצולמת בכפר סדרת הטלוויזיה "אליפים".
בשנת 2016 צולמה בכפר סדרת הטלוויזיה "סוסי פרא".
בשנת 2018 צולמה בכפר הסדרה "תום יער עושה בגרות", בו היא חוזרת לפנימייה בה גדלה - האם היא תצליח לסיים הפעם בצורה טובה יותר?

בית החולים הווטרינרי

מאז שנת 2004 פועל בכפר הירוק בית חולים וטרינרי שבו מרכז מומחים ומוקד חירום המאויש 24 שעות בכל ימות השנה. בית החולים נוסד בידי הווטרינר יוני פרס ועם השירותים הניתנים במרפאת המומחים נמנים רפואה פנימית, כירורגיה, אורתופדיה, נוירולוגיה, דימות, קרדיולוגיה, רפואת שיניים וכן שיקום ופיזיותרפיה.